ส่วนที่ 1

ข้อมูลสรุป

สรุปข้อมูลบริษัทที่ออกหลักทรัพย์

บริษัท ยูนิค ไมนิ่ง เซอร์วิสเซส จำกัด (มหาชน) (“บริษัทฯ” หรือ “UMS”)
ก่อตั้งโดยบริษัทยูนิคแก๊ส แอนด์ ปิโตรเคมีคัลส์ จำกัด (มหาชน) (UGP) และนายสมบูรณ์
สิริไพบูลย์พงศ์ ซึ่งถือหุ้นร้อยละ 51 และ 49 ตามลำดับ ได้จดทะเบียนจัดตั้งบริษัทฯขึ้นเมื่อวันที่ 17
มีนาคม 2537 ด้วยทุนจดทะเบียนเริ่มต้น 1 ล้านบาท
โดยเริ่มต้นประกอบธุรกิจการนำเข้าถ่านหินคุณภาพดีจากต่างประเทศ
และจัดจำหน่ายถ่านหินให้กับโรงงานอุตสาหกรรมต่างๆภายในประเทศ
เนื่องจากผู้บริหารเล็งเห็นถึงโอกาสและแนวโน้มการเติบโตที่ดีของอุตสาหกรรมถ่านหิน
เนื่องจากมีปัจจัยสนับสนุนหลายประการ ได้แก่
ผลิตภัณฑ์ถ่านหินเป็นเชื้อเพลิงที่มีราคาต่ำและมีปริมาณสำรองมากเมื่อเปรียบเทียบกับน้ำมันเตาและก๊าซธรรมชาติ
ประกอบกับประสบการณ์ของผู้บริหารในอุตสาหกรรมพลังงานที่ผ่านมา
ทำให้ผู้บริหารมีความมั่นใจในการดำเนินธุรกิจนี้ให้ประสบความสำเร็จและเติบโตอย่างมั่นคงต่อไป

เดือนมกราคม 2547 ที่ประชุมวิสามัญผู้ถือหุ้น ครั้งที่ 2/2547
มีมติให้บริษัทฯแปรสภาพเป็นบริษัทมหาชน และเพิ่มทุนจดทะเบียนจาก 50 ล้านบาทเป็น 70 ล้านบาท
โดยออกหุ้นสามัญใหม่จำนวน 20 ล้านหุ้น มูลค่าที่ตราไว้หุ้นละ 1 บาท เพื่อเสนอขายต่อประชาชน
โดยกำหนดราคาขาย 7.95 บาทต่อหุ้น รวมเงินทุนที่ได้จากการจำหน่ายหุ้นเท่ากับ 159 ล้านบาท
และบริษัทฯเข้าจดทะเบียนซื้อขายวันแรกในตลาดหลักทรัพย์ เอ็มเอไอ วันที่ 16 กรกฎาคม 2547

ภาพรวมการประกอบธุรกิจของบริษัทฯ

บริษัทฯประกอบธุรกิจการนำเข้าถ่านหินคุณภาพดี มีค่าพลังงานความร้อนสูง
และมีผลกระทบต่อสิ่งแวดล้อมน้อย
โดยนำเข้าจากประเทศอินโดนีเซียเพื่อจัดจำหน่ายให้กับโรงงานอุตสาหกรรมทั้งขนาดใหญ่
ขนาดกลางและขนาดเล็ก
โดยเฉพาะโรงงานอุตสาหกรรมในจังหวัดกรุงเทพและปริมณฑลรวมถึงจังหวัดใกล้เคียง
บริษัทฯมีอุตสาหกรรมที่เป็น เป้าหมายหลัก คือ อุตสาหกรรมอาหาร อุตสาหกรรมกระดาษ
และอุตสาหกรรมสิ่งทอ
โดยบริษัทฯมีกลยุทธ์นำถ่านหินดังกล่าวมาทำการคัดเลือกและปรับปรุงคุณภาพเพื่อให้ถ่านหินมีคุณภาพตรงกับคุณสมบัติเชิงวิศวกรรมของหม้อไอน้ำของแต่ละโรงงานอุตสาหกรรม
นอกจากนี้ บริษัทฯยังเข้าร่วมประมูลขายถ่านหินให้กับบริษัทเอกชนในอุตสาหกรรมปูนซีเมนต์
และอุตสาหกรรมผลิตไฟฟ้าที่มีการประมูลจัดซื้อถ่านหินอีกด้วย บริษัทฯถือหุ้นในบริษัทย่อย 3 บริษัท
โดยมีรายละเอียดดังนี้

บริษัท ยูเอ็มเอส โคลบริคเครท จำกัด จดทะเบียนจัดตั้งวันที่ 20 ตุลาคม 2549
ดำเนินการผลิตถ่านอัดก้อนให้กับลูกค้าอุตสาหกรรมที่ใช้ไอน้ำในกระบวนการผลิต
โดยบริษัทนำถ่านที่มีขนาดเล็กมาก (0-5 มิลลิเมตร) นำมาอัดเป็นถ่านหินก้อน ดังนั้น
การผลิตถ่านอัดก้อนจึงเป็นการเพิ่มมูลค่าถ่านหินของบริษัทฯ เพื่อให้ขายได้ราคาที่สูงขึ้น
ปัจจุบันบริษัทฯอยู่ระหว่างการพัฒนาผลิตภัณฑ์

บริษัท ยูเอ็มเอส ไลท์เตอร์ จำกัด จดทะเบียนจัดตั้งเมื่อวันที่ 24 มกราคม 2550
ดำเนินธุรกิจด้านการขนส่งและขนถ่ายทางน้ำ ได้แก่ การขนส่งทางเรือขนาดประมาณ 500 -
2,000 ตันต่อลำ ทั้งนี้ บริษัท ยูเอ็มเอส ไลท์เตอร์ จำกัด
คาดว่าจะมีรายได้จากการขนส่งถ่านหินของบริษัทฯประมาณร้อยละ 60
เพื่อลดต้นทุนการขนส่งทางน้ำของบริษัทฯลง
และรายได้รับจ้างงานขนส่งของบริษัทอื่นๆอีกประมาณร้อยละ 40
เพื่อสร้างรายได้ให้กับบริษัทฯเพิ่มขึ้น

บริษัท ยูเอ็มเอส ขนส่ง จำกัด จดทะเบียนจัดตั้งเมื่อวันที่ 24 มกราคม 2550
ดำเนินธุรกิจด้านการขนส่งและขนถ่ายทางบก ได้แก่ การขนส่งโดยรถบรรทุก ทั้งนี้ บริษัท ยูเอ็มเอส
ขนส่ง จำกัด จะรับงานขนส่งของบริษัทฯเป็นหลักเพื่อลดต้นทุน
และสามารถรับงานขนส่งของบริษัทอื่นๆเช่นกัน เพื่อสร้างรายได้ให้กับบริษัทฯเพิ่มขึ้น

  ลักษณะผลิตภัณฑ์หรือบริการ

ถ่านหินเป็นเชื้อเพลิงฟอสซิลซึ่งมีปริมาณสำรองอยู่มาก
โดยแหล่งถ่านหินกระจายอยู่ในประเทศต่างๆมากกว่า 100 ประเทศทั่วโลก
ทำให้ถ่านหินเป็นเชื้อเพลิงที่มีความมั่นคงสูง ราคามีการแข่งขันกันสูง
ส่งผลให้มีราคาถูกกว่าเชื้อเพลิงชนิดอื่นโดยเฉพาะอย่างยิ่ง ก๊าซธรรมชาติและน้ำมันเตา
โดยถ่านหินเป็นเชื้อเพลิงธรรมชาติชนิดหนึ่งซึ่งมีสถานะเป็นของแข็งและมีแร่ธาตุที่สำคัญ คือ คาร์บอน
โดยทั่วไปแล้วถ่านหินจะมีสีน้ำตาลเข้มหรือสีดำและแบ่งได้หลายประเภท
ซึ่งถ่านหินแต่ละประเภทมีคุณสมบัติที่สำคัญตามตารางด้านล่าง

+-------------+---------------+------------+------------+------------+
| ประ         | ค่าความร้อน     | ความชื้น     | ปริมาณเถ้า   | ป          |
| เภทของถ่านหิน |               |            |            | ริมาณกำมะถัน |
|             | (กิโล          | (          | (          |            |
|             | แคลอรี/กิโลกรัม) | เปอร์เซนต์)* | เปอร์เซนต์)* | (เปอร์เซนต์) |
+-------------+---------------+------------+------------+------------+
| แอนทราไซต์   | 6,500 - 8,000 | 5 - 8      | 5-12       | 0.1-1.0    |
+-------------+---------------+------------+------------+------------+
| บิทูมินัส       | 5,500 - 6,500 | 8 - 15     | 1-12       | 0.1-1.5    |
+-------------+---------------+------------+------------+------------+
| ซับบิทูมินัส     | 4,500 - 5,500 | 24 - 30    | 1-10       | 0.1-1.5    |
+-------------+---------------+------------+------------+------------+
| ลิกไนต์       | 3,000 - 4,000 | 30 - 38    | 15-20      | 2.0-5.0    |
+-------------+---------------+------------+------------+------------+

* แสดงค่าเปอร์เซนต์โดยน้ำหนัก

จากตารางข้างต้น จะเห็นได้ว่าถ่านหินที่มีคุณภาพดีที่สุดเรียงตามลำดับ ได้แก่ แอนทราไซต์ บิทูมินัส
ซับบิทูมินัส และลิกไนต์ โดยบริษัทฯเน้นการนำเข้าถ่านหินประเภทบิทูมินัสและซับบิทูมินัส
เนื่องจากเป็นถ่านหินที่มีคุณภาพดี มีค่าความร้อนในระดับปานกลาง
ค่าความชื้นและปริมาณเถ้าที่ไม่สูงมากนัก รวมถึงมีปริมาณกำมะถันต่ำใกล้เคียงกับน้ำมันเตา
(น้ำมันเตามีปริมาณกำมะถันประมาณ 0.1-3.0 เปอร์เซนต์) ทำให้มีมลภาวะกับสิ่งแวดล้อมน้อยมาก
โดยส่วนใหญ่บริษัทฯจะนำเข้าถ่านหินประเภทซับบิทูมินัส
และมีการนำเข้าถ่านหินประเภทบิทูมินัสเป็นครั้งคราว (Spot) ตามคำสั่งของลูกค้ารายใหญ่เท่านั้น
เนื่องจากถ่านหินประเภทบิทูมินัสมีราคาแพง ส่วนถ่านหินประเภทแอนทราไซต์
บริษัทฯไม่ได้นำเข้าถ่านหินประเภทนี้เนื่องจากมีราคาสูงกว่ามาก
บริษัทฯจึงไม่ได้เน้นทำการตลาดสำหรับถ่านหินประเภทนี้
ส่วนถ่านหินประเภทลิกไนต์เป็นถ่านหินคุณภาพต่ำ มีปริมาณกำมะถันมาก
ทำให้มีผลกระทบต่อสิ่งแวดล้อมสูง ดังนั้นถ่านหินประเภทนี้จึงไม่เป็นที่นิยมของลูกค้า

มาตรฐานคุณภาพอากาศจากปล่องระบายซึ่งกำหนดโดยกระทรวงอุตสาหกรรม เล่มที่ 122 ตอนพิเศษ
37 ง วันที่ 9 พฤษภาคม 2548 กำหนดให้สารมลพิษที่ปากปล่องระบายของโรงงานอุตสาหกรรม
เช่น ค่าซัลเฟอร์ไดออกไซด์ มีค่าไม่เกิน 700 ppm (part per million)
ในขณะที่ถ่านหินของบริษัทฯ
เมื่อนำไปใช้ในโรงงานอุตสาหกรรมและวัดค่าก๊าซที่ปากปล่องระบายได้ค่าซัลเฟอร์ไดออกไซด์ต่ำกว่ามาตรฐาน
โดยทั่วไป ได้ค่าไม่เกิน 100 ppm (part per million)
ดังนั้นถ่านหินที่บริษัทฯจำหน่ายจึงไม่ก่อให้เกิดปัญหากับสิ่งแวดล้อมตามมาตรฐานที่กระทรวงอุตสาหกรรมกำหนด

ขั้นตอนในการดำเนินธุรกิจของบริษัทฯ
เริ่มจากนำเข้าถ่านหินจากประเทศอินโดนีเซียและจำหน่ายให้กับโรงงานอุตสาหกรรมต่างๆ
สำหรับโรงงานอุตสาหกรรมขนาดใหญ่ทั้งหมดและโรงงานอุตสาหกรรมขนาดกลางบางราย
บริษัทฯสามารถจัดส่งถ่านหินให้ลูกค้าได้ทันที โดยไม่ต้องพักสินค้าที่คลังสินค้าของบริษัทฯ
แต่สำหรับลูกค้าโรงงานอุตสาหกรรมขนาดกลางบางรายและโรงงานอุตสาหกรรมขนาดเล็กต้องการถ่านหินที่ผ่านกระบวนการคัดเลือก
ปรับปรุงคุณภาพและการคัดขนาด โดยในการนำเข้าถ่านหินแต่ละครั้ง (50,000 – 70,000 ตัน)
จะมีถ่านหินที่มีคุณสมบัติแตกต่างกันในด้านค่าความร้อน ความชื้น ปริมาณขี้เถ้า และปริมาณกำมะถัน
ซึ่งบริษัทฯจำเป็นต้องทำการคัดเลือกคุณภาพถ่านหินก่อน
ซึ่งถ่านหินที่นำเข้าแต่ละประเภทจะมีคุณสมบัติแตกต่างกัน เช่น ในด้านค่าความร้อน ความชื้น
แม้ว่าจะมาจากเหมืองเดียวกันก็ตาม (ถ่านหินในแต่ละชั้นดินจะมีคุณสมบัติแตกต่างกัน เช่น ซับบิทูมินัส
อาจแยกออกเป็นหลายชนิด ขึ้นอยู่กับค่าความร้อน ความชื้น ปริมาณขี้เถ้า และปริมาณกำมะถัน
เป็นต้น)
หลังจากนั้นบริษัทฯจึงนำถ่านหินมาผสมกันตามสูตรเฉพาะของบริษัทฯเพื่อให้ได้คุณสมบัติตามที่ลูกค้าต้องการ
และบริษัทฯจะทำการคัดขนาดถ่านหินเพื่อให้มีคุณภาพที่เหมาะสมสำหรับหม้อไอน้ำของโรงงานอุตสาหกรรมหากลูกค้าต้องการ
เนื่องจากหม้อไอน้ำมีการออกแบบเชิงวิศวกรรมที่แตกต่างกันออกไป
เพื่อให้การเผาผลาญเชื้อเพลิงเป็นไปอย่างสมบูรณ์มากที่สุด
และบริษัทฯจะให้บริการจัดส่งสินค้าให้กับลูกค้า
โดยจัดส่งทุกวันเพื่อความสะดวกในการใช้งานของลูกค้า
และยังเป็นการช่วยลดจำนวนถ่านหินที่จะต้องเก็บในโกดังเก็บถ่านหินของลูกค้าอีกด้วย
เนื่องจากลูกค้าหลายรายไม่มีสถานที่เพียงพอในการเก็บถ่านหิน

  กลยุทธ์การแข่งขัน

(1) ด้านสินค้าและบริการ

บริษัทฯมีกลยุทธ์ที่สำคัญทางด้านผลิตภัณฑ์ซึ่งแตกต่างจากบริษัทคู่แข่งทั่วไป
โดยบริษัทฯมีกระบวนการคัดเลือกและปรับปรุงคุณภาพถ่านหินให้เหมาะสมกับหม้อไอน้ำของแต่ละโรงงานอุตสาหกรรม
เพื่อให้เกิดประสิทธิภาพสูงสุดในการเผาผลาญเชื้อเพลิง ณ ปัจจุบัน
บริษัทฯดำเนินนโยบายนี้ให้กับโรงงานอุตสาหกรรมขนาดกลางและขนาดเล็ก
เป็นการสร้างมูลค่าเพิ่มให้กับสินค้าเพื่อลดการแข่งขันด้านราคาโดยเฉพาะกับผู้จัดจำหน่ายถ่านหินรายใหญ่ในประเทศ
โดยบริษัทฯมุ่งเน้นการทำตลาดโดยเจาะในกลุ่มโรงงานอุตสาหกรรมขนาดเล็กและขนาดกลางที่มีอยู่เป็นจำนวนมาก
เนื่องจากบริษัทฯมีกำไรขั้นต้นที่สูงกว่าการขายถ่านหินให้กลุ่มโรงงานอุตสาหกรรมขนาดใหญ่

นอกจากนี้ ในเรื่องของการให้บริการ
บริษัทฯสามารถให้บริการได้ตามความต้องการของลูกค้าได้เป็นอย่างดี โดยเฉพาะอย่างยิ่ง
บริษัทฯสามารถจัดส่งสินค้าให้กับลูกค้าได้ตลอด 24 ชั่วโมง
หากลูกค้ามีความต้องการใช้ถ่านหินก็จะสามารถจัดส่งได้ทันทีตามเวลาที่ลูกค้าต้องการ
โดยบริษัทฯมีรถบรรทุกเป็นของบริษัทฯเองทั้งสิ้น 14 คัน
ทำให้สามารถส่งสินค้าไปให้กับลูกค้าได้ทุกวัน
ส่งผลให้ลูกค้าไม่จำเป็นต้องเก็บสต็อกสินค้ามากและลูกค้ามีความสะดวกในการใช้งานเพิ่มขึ้นอีกด้วย

บริษัทฯได้เริ่มทำการวิจัยและพัฒนาผลิตภัณฑ์ใหม่ๆ
เพื่อให้สามารถประยุกต์ใช้ถ่านหินได้เพิ่มมากขึ้นในหลายอุตสาหกรรม
โดยบริษัทฯมีโครงการที่จะผลิตถ่านอัดก้อน (Briquette) ซึ่งเป็นการนำสารปรุงแต่ง
(Additives) เข้ามาผสมกับถ่านขนาดเล็กมาก (0-5 มิลลิเมตร)
เพื่อให้ได้ถ่านอัดก้อนซึ่งมีคุณภาพตรงกับความต้องการของลูกค้ามากขึ้น และเป็นการเพิ่มมูลค่าถ่านหิน
เนื่องจากถ่านหินก้อนสามารถขายได้ในราคาที่ดีกว่าถ่านหินขนาดเล็กมาก

(2) ด้านการขยายฐานลูกค้า

เนื่องจากถ่านหินเป็นเชื้อเพลิงที่มีราคาต่ำรวมถึงเป็นแหล่งเชื้อเพลิงที่มีปริมาณสำรองสูงเมื่อเปรียบเทียบกับน้ำมันเตาและก๊าซธรรมชาติ
และมีผลกระทบต่อสิ่งแวดล้อมน้อยมาก (ถ่านหินประเภทบิทูมินัสและซับบิทูมินัสที่บริษัทฯเป็นผู้จำหน่าย)
ดังนั้นในระยะยาว โรงงานอุตสาหกรรมต่างๆจึงมีแนวโน้มที่จะเปลี่ยนมาใช้ถ่านหินเพิ่มมากขึ้น
บริษัทฯมีเป้าหมายในการขยายฐานลูกค้าไปยังกลุ่มโรงงานอุตสาหกรรมที่ใช้น้ำมันเตา
เนื่องจากเป็นกลุ่มลูกค้าที่มีอยู่เป็นจำนวนมาก ส่วนก๊าซธรรมชาติ
บริษัทฯอยู่ระหว่างการศึกษาโครงการแปลงถ่านหินเป็นก๊าซ ซึ่งคาดว่าน่าจะเริ่มดำเนินการได้ในปี
2551

บริษัทฯมีโครงการที่จะเข้าไปนำเสนอทางเลือกให้กับลูกค้าอื่นๆเพิ่มเติม
เพื่อให้เห็นถึงประโยชน์ที่ลูกค้าจะได้รับจากการใช้ถ่านหินเป็นแหล่งเชื้อเพลิงแทนน้ำมันเตา
โดยบริษัทฯใช้กลยุทธ์เข้าไปนำเสนอถึงค่าใช้จ่ายที่ประหยัดได้ โดยใช้ระยะเวลาคืนทุนประมาณ
9-24 เดือน
รวมถึงให้ความรู้กับลูกค้าเพื่อให้เปลี่ยนทัศนคติที่ไม่ถูกต้องเกี่ยวกับถ่านหินในเรื่องของการก่อให้เกิดมลภาวะกับสิ่งแวดล้อม
ทำให้ลูกค้าให้ความสนใจหันมาใช้ถ่านหินมากขึ้น โดยค่าใช้จ่ายในการผลิตเชื้อเพลิงไอน้ำ 1 ตัน
โดยเปรียบเทียบระหว่างถ่านหินและน้ำมันเตา โดยถ่านหินมีค่าใช้จ่ายในการผลิตไอน้ำเพียง 407
บาทต่อตัน ในขณะที่น้ำมันเตามีค่าใช้จ่ายประมาณ 1,073 บาทต่อตัน
ซึ่งจะเห็นได้ว่าถ่านหินมีต้นทุนการผลิตไอน้ำที่ต่ำกว่าน้ำมันเตามาก
ทำให้บริษัทฯคาดว่าจะขยายฐานลูกค้าได้เพิ่มขึ้นจากจุดเด่นของถ่านหินจุดนี้

(3) ด้านการบริหารต้นทุน

บริษัทฯมีการวางแผนการซื้อสินค้าที่มีประสิทธิภาพ
โดยการบริหารสินค้าคงคลังให้อยู่ในระดับที่เหมาะสม การวางแผนการขนส่งที่เป็นระบบ
รวมถึงการมีคลังสินค้าซึ่งอยู่ใกล้กับโรงงานอุตสาหกรรมที่เป็นฐานลูกค้า
ทำให้ประหยัดค่าขนส่งได้มาก และบริษัทฯได้วางแผนในการซื้อ/เช่า
เรือโป๊ะและรถบรรทุกเพิ่มขึ้นภายใต้การดำเนินงานของบริษัทย่อย
ทำให้ลดค่าใช้จ่ายในการจ้างบริษัทขนส่งภายนอกลง

ลักษณะของกลุ่มลูกค้า

บริษัทฯจำหน่ายถ่านหินให้แก่โรงงานอุตสาหกรรมในประเทศ
โดยแบ่งเป็นโรงงานอุตสาหกรรมขนาดใหญ่ ขนาดกลางและขนาดเล็ก
บริษัทฯมีนโยบายในการขยายฐานลูกค้าไปยังอุตสาหกรรมขนาดกลางและขนาดเล็กมากขึ้น
ซึ่งกลุ่มโรงงานเหล่านี้ไม่ได้เป็นเป้าหมายของผู้จัดจำหน่ายถ่านหินรายใหญ่ในประเทศ
จึงเป็นการลดการแข่งขันในด้านราคากับผู้จัดจำหน่ายถ่านหินรายใหญ่ ในปี 2550
บริษัทฯมีกลุ่มลูกค้าที่เป็นโรงงานอุตสาหกรรมขนาดเล็กและขนาดกลางจำนวนประมาณ 300 ราย
(ปริมาณการใช้ถ่านหินน้อยกว่า 72,000 ตันต่อปี) และกลุ่มโรงงานอุตสาหกรรมขนาดใหญ่ประมาณ
5 ราย (ปริมาณการใช้ถ่านหินมากกว่า 72,000 ตันต่อปี หรือปริมาณการสั่งซื้อมากกว่า 10,000
ตันต่อครั้ง) ซึ่งมีฐานลูกค้าอยู่ในกลุ่มอุตสาหกรรมปูนซีเมนต์เป็นหลัก ในปี 2550
บริษัทฯมีกลุ่มลูกค้าแยกตามประเภทอุตสาหกรรมได้ดังนี้

  ---------------------------------- ------------------------------------
  กลุ่มอุตสาหกรรม                       ร้อยละของรายได้ปี 2550

  อาหาร                              32.08

  สิ่งทอ                               22.51

  ปูนซีเมนต์                            21.83

  กระดาษ                             10.85

  อื่นๆ                                12.73

  รวม                                100.00
  ---------------------------------- ------------------------------------

 

ภาวะการแข่งขัน

การจำหน่ายถ่านหินให้กับโรงงานอุตสาหกรรมในประเทศไทยเป็นธุรกิจที่มีผู้ประกอบการประมาณ 10
ราย โดยบริษัทฯมีคู่แข่ง คือ บริษัท บ้านปู จำกัด (มหาชน) และ บริษัท ลานนารีซอร์สเซส จำกัด
(มหาชน) โดยบริษัททั้งสองจะแข่งขันกับบริษัทฯในกลุ่มโรงงานอุตสาหกรรมขนาดใหญ่
ส่วนโรงงานอุตสาหกรรมขนาดกลางและเล็กบริษัทฯมีคู่แข่ง ได้แก่ บริษัท ลานนารีซอร์สเซส จำกัด
(มหาชน) เช่นกัน และผู้ประกอบการนำเข้าถ่านหินรายกลางและรายเล็กอีกประมาณ 7-8 ราย
บริษัทฯเน้นเพิ่มลูกค้าในกลุ่มโรงงานอุตสาหกรรมขนาดกลางและขนาดเล็กมากกว่ากลุ่มโรงงานอุตสาหกรรมขนาดใหญ่
เพื่อเป็นการหลีกเลี่ยงการแข่งขันทางด้านราคา

แนวโน้มอุตสาหกรรม

ในปี 2550 ปริมาณการใช้ถ่านหินและลิกไนต์รวมประมาณ 33 ล้านตัน เพิ่มขึ้นร้อยละ 8.46 จากปี
2549 ซึ่งมีปริมาณการใช้รวมประมาณ 30 ล้านตัน การใช้ลิกไนต์ในปี 2550 ประมาณ 18 ล้านตัน
แบ่งเป็นภาคการผลิตไฟฟ้าของ กฟผ.จำนวน 16 ล้านตัน และอีก 2 ล้านตัน
นำไปใช้ในภาคอุตสาหกรรม อัตราการบริโภคลิกไนต์ลดลงร้อยละ 5.04
เนื่องจากอุปทานในประเทศลดลงจากการที่บริษัท ลานนา รีซอร์สเซส จำกัด (มหาชน) หยุดผลิต
ในขณะที่การใช้ถ่านหินนำเข้าในปี 2550 ประมาณ 15 ล้านตัน เพิ่มขึ้นร้อยละ 30.76
เป็นการใช้ในอุตสาหกรรมจำนวน 9 ล้านตัน ที่เหลืออีก 6
ล้านตันใช้เป็นเชื้อเพลิงในการผลิตกระแสไฟฟ้าของ SPP และ IPP

ในปี 2550 การใช้ถ่านหินเพิ่มขึ้นในระดับสูงถึงร้อยละ 28.2 เนื่องจากโรงไฟฟ้า BLCP
ที่ใช้ถ่านหินนำเข้าเป็นเชื้อเพลิงได้เริ่มทำการผลิตในช่วงปี 2549 สามารถผลิตเต็มกำลังการผลิต
1,400 เมกกะวัตต์ ในปี 2550
สำหรับการใช้ถ่านหินในภาคอุตสาหกรรมมีแนวโน้มเพิ่มขึ้นมากเช่นกัน
เพื่อทดแทนลิกไนต์ในประเทศที่มีจำนวนจำกัด เนื่องจากบริษัท ลานนา รีซอร์สเซส จำกัด (มหาชน)
หยุดการผลิต

+------------------------+------------+--------------+-----------------+
| ประเภท                 | ปริมาณ      |              | อัตราการเติบโต    |
|                        | (ล้านตัน)    |              |                 |
|                        |            |              | (ร้อยละ)         |
+------------------------+------------+--------------+-----------------+
|                        | 2549       | 2550         |                 |
+------------------------+------------+--------------+-----------------+
| การบริโภคลิกไนต์          | 19         | 18           | -5.04           |
+------------------------+------------+--------------+-----------------+
| ผลิตกระแสไฟฟ้า (กฟผ.)    | 16         | 16           | 1.17            |
+------------------------+------------+--------------+-----------------+
| อุตสาหกรรม              | 3          | 2            | -36.29          |
+------------------------+------------+--------------+-----------------+
| การบริโภคถ่านหิน          | 11         | 15           | 30.76           |
+------------------------+------------+--------------+-----------------+
| ผลิตกระแสไฟฟ้า (SPP และ  | 3          | 6            | 71.98           |
| IPP)                   |            |              |                 |
+------------------------+------------+--------------+-----------------+
| อุตสาหกรรม              | 8          | 9            | 12.74           |
+------------------------+------------+--------------+-----------------+
| ความต้องการโดยรวม       | 30         | 33           | 8.46            |
+------------------------+------------+--------------+-----------------+

ที่มา : สำนักนโยบายและแผนพลังงาน กระทรวงพลังงาน

การจัดหาผลิตภัณฑ์และบริการ

  บริษัทฯมีกระบวนการในการจัดหาผลิตภัณฑ์และบริการตามขั้นตอนดังต่อไปนี้

1. บริษัทฯนำเข้าถ่านหินจากประเทศอินโดนีเซีย ซึ่งเป็นแหล่งผลิตถ่านหินที่ใหญ่ติดอันดับ 1 ใน 3
ของโลก โดยบริษัทฯได้ทำการคัดเลือกเหมืองถ่านหินที่มีคุณภาพดี ให้ค่าความร้อนสูง มีค่าความชื้นต่ำ
มีปริมาณกำมะถันต่ำ สอดคล้องกับความต้องการของลูกค้า
เนื่องจากประเทศอินโดนีเซียอยู่ใกล้กับประเทศไทย
เมื่อเปรียบเทียบกับถ่านหินแหล่งอื่นในต่างประเทศ
จึงประหยัดค่าขนส่งและทำให้ถ่านหินของบริษัทฯมีต้นทุนที่ต่ำลง
โดยบริษัทฯจะเปิดเลตเตอร์ออฟเครดิตให้กับผู้จำหน่ายที่ประเทศอินโดนีเซีย
และนำเข้าครั้งละประมาณ 50,000 - 70,000 ตัน
โดยขนส่งทางเรือเดินทะเลเพื่อนำเข้ามาในประเทศไทย

2. เรือเดินทะเลจากประเทศอินโดนีเซียจะเข้ามาจอดท่าที่เกาะสีชัง
จากนั้นขนถ่ายลงเรือโป๊ะอีกทอดหนึ่งซึ่งเรือโป๊ะสามารถขนถ่ายถ่านหินได้ครั้งละ 500-2,000 ตัน
โดยเดินทางมาขึ้นที่ท่าเรือ จังหวัดสมุทรสาคร

3. บริษัทฯสามารถจัดส่งถ่านหินตรงให้ลูกค้าได้ทันทีหรือขนย้ายถ่านหินเข้าคลังสินค้าที่ตำบลชัยมงคล
จังหวัดสมุทรสาคร เพื่อคัดเลือกและปรับปรุงคุณภาพ แล้วจึงส่งถ่านหินให้กับลูกค้า
โดยรถบรรทุกของบริษัทฯและรถบรรทุกของบริษัทผู้รับเหมาต่อไป

  บริษัทฯมีนโยบายในการเก็บสินค้าคงคลังประมาณ 90 วัน
  เพื่อให้สามารถส่งสินค้าได้ทันกับความต้องการของลูกค้า และบริษัทฯมีการนำเข้าถ่านหิน 1-2
  ครั้งต่อเดือน
  โดยระยะเวลาตั้งแต่การสั่งซื้อถ่านหินจนกระทั่งขนส่งถ่านหินเข้าเก็บคลังสินค้าใช้เวลาประมาณ 1
  เดือน

ปัจจัยความเสี่ยง

  1. ความเสี่ยงจากต้นทุนสินค้ามีราคาแปรผันไปตามราคาซื้อขายของตลาดโลก

ต้นทุนราคาถ่านหินที่บริษัทฯนำเข้ามีองค์ประกอบหลัก คือ ราคาถ่านหิน ค่าระวางเรือ
และอัตราแลกเปลี่ยนเงินตราต่างประเทศ ซึ่งปัจจัยเหล่านี้จะมีราคาผันแปรไปตามราคาตลาดโลก
ดังนั้นการเปลี่ยนแปลงด้านราคาขององค์ประกอบเหล่านี้จึงมีผลกระทบโดยตรงกับต้นทุนสินค้าของบริษัทฯ
โดยหากราคาถ่านหิน ค่าระวางทางเรือมีการปรับราคาขึ้น และอัตราแลกเปลี่ยนมีการอ่อนค่าลง
จะส่งผลให้ต้นทุนสินค้าของบริษัทฯสูงขึ้น

ราคาถ่านหินและค่าระวางเรือมีการปรับตัวขึ้นลงตามปัจจัยด้านอุปสงค์และอุปทานในตลาดโลก
สำหรับถ่านหิน บริษัทฯทำสัญญาซื้อขายระยะยาวกับผู้จัดจำหน่าย/ผู้ผลิตหลักเป็นระยะเวลา 3 ปี
และมีการตกลงกำหนดราคาในลักษณะปีต่อปี โดยอ้างอิงราคาในตลาดโลก นอกจากนี้ในปี 2550
บริษัทฯได้ทำสัญญาซื้อขายถ่านหินกับผู้จัดจำหน่าย/ผู้ผลิตเพิ่มอีกจำนวน 3 ราย
ซึ่งได้ตกลงราคาเป็นที่เรียบร้อยแล้ว โดยอ้างอิงราคาในตลาดโลกเช่นกัน
ดังนั้นในระหว่างปีที่ราคาถ่านหินมีการเปลี่ยนแปลงขึ้นลงตามภาวะอุปสงค์และอุปทานจึงไม่มีผลกระทบด้านต้นทุนกับบริษัทฯ
สำหรับค่าระวางเรือ บริษัทฯทำสัญญากับบริษัทเดินเรือ
โดยบริษัทฯจะตกลงกำหนดราคาล่วงหน้าประมาณ 5-10 เที่ยว โดยอ้างอิงราคาในตลาดโลกเช่นกัน
ทั้งนี้ บริษัทฯมีทีมงานในการติดตามข้อมูลของราคาถ่านหินและค่าระวางเรืออย่างใกล้ชิด
เพื่อให้บริษัทฯสามารถบริหารต้นทุนสินค้าได้อย่างมีประสิทธิภาพ

จากการที่บริษัทฯนำเข้าถ่านหินจากต่างประเทศและค่าระวางเรือมีต้นทุนเป็นสกุลเงินเหรียญสหรัฐอเมริกา
ส่งผลให้ใน บริษัทฯมีมูลค่าการสั่งซื้อสินค้าส่วนใหญ่เป็นสกุลเงินดอลลาร์สหรัฐอเมริกา
ในขณะที่จำหน่ายให้กับโรงงานอุตสาหกรรมภายในประเทศเท่านั้นซึ่งรายได้ทั้งหมดเป็นสกุลเงินบาท
ทำให้บริษัทฯมีความเสี่ยงจากอัตราแลกเปลี่ยนเกิดขึ้นหากค่าเงินบาทมีการอ่อนค่าลง
และบริษัทฯมีต้นทุนที่สูงขึ้น อย่างไรก็ตาม
บริษัทฯมีการป้องกันผลกระทบจากความผันผวนของอัตราแลกเปลี่ยน
โดยการซื้อขายเงินตราต่างประเทศล่วงหน้า (Forward Contract)
ของราคาถ่านหินและค่าระวางเรือที่นำเข้าทั้งหมด
ดังนั้นจากนโยบายดังกล่าวทำให้บริษัทฯสามารถลดความเสี่ยงในเรื่องของอัตราแลกเปลี่ยนลงได้

2.  ความเสี่ยงจากการพึ่งพาผู้จัดจำหน่าย/ผู้ผลิตรายใหญ่น้อยราย

ปัจจุบัน บริษัทฯนำเข้าถ่านหินจากประเทศอินโดนีเซียซึ่งเป็นแหล่งส่งออกถ่านหินที่ใหญ่ติดอันดับ 1 ใน
3 ของโลก โดยในปี 2547-2549
บริษัทฯนำเข้าถ่านหินผ่านผู้จัดจำหน่าย/ผู้ผลิตหลักรายหนึ่งในสัดส่วนประมาณร้อยละ 99
และส่วนที่เหลือนำเข้าจากผู้จัดจำหน่าย/ผู้ผลิตรายอื่น
ทั้งนี้หากผู้จัดจำหน่าย/ผู้ผลิตหลักยกเลิกการขายถ่านหินให้กับบริษัทฯอาจส่งผลกระทบต่อการดำเนินธุรกิจโดยตรง
อย่างไรก็ตาม ผู้จัดจำหน่าย/ผู้ผลิตหลักเป็นผู้ผลิตถ่านหินขนาดใหญ่ของประเทศอินโดนีเซีย
ซึ่งเป็นบริษัทที่มีชื่อเสียงและฐานะการเงินที่ดี โดยเป็นเหมืองถ่านหินขนาดใหญ่ติดอันดับ 1 ใน 5
ของประเทศอินโดนีเซีย
สามารถผลิตถ่านหินคุณภาพดีและมีคุณสมบัติเป็นที่ต้องการของลูกค้าในประเทศ
โดยบริษัทฯคาดว่าเหมืองถ่านหินหลักแห่งนี้ยังคงสามารถผลิตถ่านหินให้กับบริษัทฯได้มากกว่า 25
ปีขึ้นไป นอกจากนี้ปัจจุบันผู้จัดจำหน่าย/ผู้ผลิตหลักสามารถผลิตถ่านหินได้ประมาณ 14,000,000
ตันต่อปี
และมีการสำรวจเหมืองถ่านหินใหม่อย่างต่อเนื่องเพื่อเพิ่มปริมาณสำรองถ่านหินสำหรับจัดจำหน่ายในอนาคต
โดยปริมาณถ่านหินที่จัดจำหน่ายให้กับทางบริษัทฯ คิดเป็นประมาณร้อยละ 6-9
ของกำลังการผลิตทั้งหมดเท่านั้น
ดังนั้นบริษัทฯจึงมีความมั่นคงในการนำเข้าถ่านหินเข้ามาจัดจำหน่ายให้กับลูกค้าในประเทศ
โดยบริษัทฯมีสัญญาซื้อถ่านหินจากผู้จัดจำหน่าย/ผู้ผลิตหลักของบริษัทฯเป็นสัญญา 3 ปี (ปี
2550-2552)
โดยผู้จัดจำหน่าย/ผู้ผลิตจะต้องจัดส่งสินค้าให้กับทางบริษัทฯตามจำนวนตันที่ตกลงกันไว้โดยมีการกำหนดราคาปีต่อปีอ้างอิงตามกลไกของตลาดโลก

บริษัทฯมีนโยบายในการจัดซื้อถ่านหินจากผู้จัดจำหน่าย/ผู้ผลิตถ่านหินรายอื่นเพิ่มเติมเพื่อลดปัจจัยเสี่ยงที่อาจเกิดขึ้นในกรณีผู้จัดจำหน่าย/ผู้ผลิตหลักไม่สามารถส่งถ่านหินให้กับบริษัทฯ
ซึ่งในปี 2550 บริษัทฯได้ทำสัญญาซื้อถ่านหินจากผู้จัดจำหน่าย/ผู้ผลิตในประเทศอินโดนีเซียเพิ่มเติมอีก
2 ราย ในสัดส่วนรวมประมาณร้อยละ 35 ของคาดการณ์ปริมาณการนำเข้าถ่านหินทั้งหมดในปี 2550
ส่วนอีกร้อยละ 65 เป็นของผู้จัดจำหน่าย/ผู้ผลิตหลัก ดังนั้น
บริษัทฯจึงมีความเสี่ยงในด้านการพึ่งพาผู้จัดจำหน่าย/ผู้ผลิตลดลงในระดับหนึ่ง

3.  ความเสี่ยงจากผู้ประกอบการรายใหม่

ธุรกิจการนำเข้าและจัดจำหน่ายถ่านหินให้กับโรงงานอุตสาหกรรมภายในประเทศเป็นธุรกิจที่ผู้ประกอบการรายใหม่ไม่มีความจำเป็นที่จะต้องลงทุนในอุปกรณ์เครื่องจักรมากนักและเป็นตลาดที่มีผู้แข่งขันน้อยราย
ทำให้มีโอกาสที่จะมีผู้แข่งขันรายใหม่เข้ามาประกอบธุรกิจนี้ได้
ดังนั้นบริษัทฯจึงได้มีการวางกลยุทธ์ที่สำคัญทางด้านผลิตภัณฑ์ให้แตกต่างจากบริษัทคู่แข่งทั่วไปเพื่อให้เกิดมูลค่าเพิ่มและสามารถสนองความต้องการของลูกค้าได้มากที่สุด
โดยจะต้องอาศัยประสบการณ์และความเชี่ยวชาญในการคัดเลือกและปรับปรุงคุณภาพถ่านหินดังกล่าวรวมถึงจะต้องมีความรู้ที่จะสามารถให้คำแนะนำกับลูกค้าให้ใช้ถ่านหินให้เหมาะสมกับประเภทของหม้อไอน้ำที่ใช้ในโรงงานอุตสาหกรรม
ในปัจจุบันบริษัทฯมีลูกค้าเป็นจำนวนมาก ทำให้บริษัทฯสามารถนำเข้าถ่านหินด้วยเรือขนาดใหญ่
ส่งผลให้บริษัทฯมีค่าระวางเรือที่ถูกกว่าค่าระวางเรือในกรณีที่นำเข้าถ่านหินจำนวนน้อย
ซึ่งผู้ประกอบการรายใหม่ไม่สามารถนำเข้าถ่านหินจำนวนมากในคราวเดียวกันสำหรับช่วงเริ่มต้นการดำเนินกิจการ
ซึ่งเป็นข้อได้เปรียบในการดำเนินธุรกิจของบริษัทฯ

4. ความเสี่ยงด้านพลังงานอื่นทดแทนและการขยายฐานลูกค้า

โดยทั่วไป แหล่งพลังงานหลักที่ใช้ในโรงงานอุตสาหกรรมของประเทศไทยจะมีอยู่ 3 ประเภทใหญ่ๆ
คือ น้ำมันเตา ก๊าซธรรมชาติ และถ่านหิน
น้ำมันเตาเป็นแหล่งเชื้อเพลิงที่โรงงานอุตสาหกรรมส่วนใหญ่เลือกใช้
เนื่องจากการจัดหาซื้อทำได้สะดวก การใช้งานที่ไม่ยุ่งยากและการบำรุงรักษาหม้อไอน้ำทำได้ง่าย
ส่วนก๊าซธรรมชาติส่วนใหญ่จะใช้ใน อุตสาหกรรมโรงไฟฟ้า เนื่องจากมีราคาถูกกว่าน้ำมันเตา
ส่วนการใช้ถ่านหินยังไม่เป็นที่แพร่หลายในอุตสาหกรรมต่างๆมากนักเนื่องจากผู้ใช้ยังขาดความรู้ในการใช้ถ่านหินได้ดีเพียงพอ
ในส่วนของเชื้อเพลิงทดแทนชนิดอื่นที่มีราคาต่ำกว่า เช่น แกลบ
จะไม่มีผลกระทบต่อยอดขายถ่านหินของบริษัทฯมากนัก เนื่องจากแกลบเป็นเชื้อเพลิงที่มีจำนวนจำกัด
ไม่เพียงพอต่อการผลิตไอน้ำของโรงงานอุตสาหกรรม

อย่างไรก็ตาม
จากอดีตจนถึงปัจจุบันถ่านหินมีจุดเด่นในเรื่องของการเป็นเชื้อเพลิงที่มีต้นทุนต่ำโดยมีค่าใช้จ่ายในการผลิตเชื้อเพลิงไอน้ำต่ำกว่าน้ำมันเตาประมาณ
3 เท่า ลูกค้ามีระยะเวลาคืนทุนเฉลี่ยประมาณ 9-24 เดือน
ขึ้นอยู่กับปริมาณการใช้ถ่านหินและประเภทของหม้อไอน้ำ
บริษัทฯจึงคาดว่าการใช้ถ่านหินในอนาคตมีแนวโน้มที่จะเพิ่มขึ้นมากกว่าเดิมเป็นจำนวนมาก

5. ความเสี่ยงด้านสิ่งแวดล้อม

ถ่านหินที่นำมาใช้ในโรงงานอุตสาหกรรมมีหลายประเภท ได้แก่ แอนทราไซต์ บิทูมินัส
ซับบิทูมินัสและลิกไนต์ เมื่อนำถ่านหินมาเผาไหม้
ออกซิเจนในอากาศจะทำปฏิกิริยากับถ่านหินที่มีส่วนประกอบของกำมะถัน ทำให้เกิดก๊าซพิษออกมา
ได้แก่ ก๊าซซัลเฟอร์ไดออกไซด์ ทำให้ปอดอักเสบ และฝุ่นละอองของถ่านหินอาจทำให้เกิดโรคภูมิแพ้
โดยเฉพาะถ่านลิกไนต์จะก่อให้เกิดมลภาวะกับสิ่งแวดล้อมสูง
ในขณะที่ถ่านหินประเภทอื่นๆจะก่อให้เกิดมลภาวะกับสิ่งแวดล้อมน้อยมาก

ปัจจุบัน บริษัทฯนำเข้าถ่านหินประเภทบิทูมินัสและซับบิทูมินัส โดยถ่านหินทั้ง 2
ประเภทเป็นถ่านหินที่มีคุณภาพดีและมีกำมะถันในระดับต่ำ (ปริมาณกำมะถันอยู่ในช่วง 0.1-1.5
เปอร์เซ็นต์ ในขณะที่น้ำมันเตามีกำมะถันอยู่ในช่วง 0.1-3.0 เปอร์เซ็นต์)
ทำให้มีผลกระทบกับสิ่งแวดล้อมน้อยเมื่อนำมาใช้งาน
และจากการที่บริษัทฯมีระบบในการจัดเก็บถ่านหินอย่างถูกต้องตามหลักวิชาการ
โดยมีมาตรการในการควบคุมฝุ่นอย่างรัดกุม เช่น การจัดให้มีผ้าใบคลุมรอบกองถ่านหิน
การฉีดน้ำดักฝุ่นไม่ให้ฟุ้งกระจาย การสร้างรั้วรอบคลังสินค้า
และรถที่บรรทุกถ่านหินจะมีผ้าใบปิดคลุมมิดชิดไม่ให้เศษถ่านหินตกพื้น เป็นต้น
ทำให้ไม่เกิดปัญหากับสิ่งแวดล้อมจากถ่านหินของบริษัทฯ

นอกจากนี้ ทัศนคติทางด้านลบของประชาชนต่อการดำเนินธุรกิจถ่านหิน
ทำให้ก่อนที่บริษัทฯจะดำเนินการก่อสร้างคลังสินค้าที่ตำบลสวนส้ม จังหวัดสมุทรสาคร
ประชาชนในพื้นที่ใกล้เคียงกับคลังสินค้าได้ร้องเรียนถึงผลกระทบทางด้านสิ่งแวดล้อมที่อาจเกิดขึ้นต่อบริษัทฯและหน่วยงานราชการ
เช่น องค์การบริหารส่วนตำบล (อบต.) เป็นต้น และได้คัดค้านการก่อสร้างคลังสินค้าดังกล่าว
จากปัจจัยดังกล่าว บริษัทฯจึงได้จัดตั้งหน่วยงานเฉพาะกิจ
ซึ่งประกอบด้วยตัวแทนจากหน่วยงานทางภาครัฐ ตัวแทนจากชุมชนใกล้เคียง และตัวแทนบริษัทฯ
เพื่อดำเนินการตรวจสอบข้อร้องเรียนดังกล่าว
ซึ่งผลการตรวจสอบไม่ปรากฎว่าการดำเนินธุรกิจของบริษัทฯมีผลกระทบต่อสิ่งแวดล้อมตามข้อร้องเรียนดังกล่าว
ประกอบกับบริษัทฯได้ชี้แจงข้อร้องเรียนต่างๆ
รวมทั้งบริษัทฯสามารถทำความเข้าใจกับประชาชนในพื้นที่ใกล้เคียงได้เป็นผลสำเร็จ
จึงทำให้ทัศนคติของประชาชนในพื้นที่ใกล้เคียงดังกล่าวดีขึ้น
จนส่งผลให้บริษัทฯสามารถเริ่มก่อสร้างคลังสินค้าที่ตำบลสวนส้มได้ตั้งแต่ต้นไตรมาส 3 ปี 2550
เป็นต้นมา และคาดว่าจะแล้วเสร็จภายในไตรมาส 2 ปี 2551

โครงการในอนาคต

บริษัทฯมีโครงการในอนาคตที่จะสร้างรายได้ ลดค่าใช้จ่ายในการดำเนินงาน
ซึ่งจะส่งผลให้บริษัทฯมีกำไรสุทธิที่เติบโตเพิ่มขึ้นอย่างต่อเนื่องรวมถึงการสร้างความมั่นคงทางธุรกิจ
โดยบริษัทฯมีโครงการสำคัญที่จะผลักดันให้เกิดขึ้น ได้แก่
โครงการสร้างคลังสินค้าและท่าเทียบเรือที่ตำบลสวนส้ม จังหวัดสมุทรสาคร
โครงการแปลงถ่านหินเป็นก๊าซ (Coal Gasification)
โครงการสร้างคลังสินค้าและท่าเทียบเรือที่อำเภอนครหลวง จังหวัดอยุธยา
และโครงการบำบัดขยะชุมชน โดยรายละเอียดอ้างอิงได้ในหัวข้อ 6. โครงการในอนาคต

สรุปฐานะการเงินและผลการดำเนินงาน

(หน่วย : ล้านบาท)

  -------------------------------- ----------- ----------- ---------------
  สรุปข้อมูลทางการเงิน                 2548        2549*       2550*

  รายได้รวม                         1,135.77    1,379.43    2,481.94

  กำไรสุทธิ                          164.50      173.70      363.98

  สินทรัพย์รวม                        725.60      858.15      1,459.50

  หนี้สินรวม                          320.12      418.97      761.34

  รวมส่วนของผู้ถือหุ้น                   405.48      439.18      698.16

  อัตราส่วนกำไรขั้นต้น (%)              31.00       30.57       30.80

  อัตราส่วนกำไรสุทธิ (%)               14.48       12.59       14.67

  มูลค่าตามบัญชีต่อหุ้น (บาทต่อหุ้น) **      2.90        3.14        4.99

  กำไรสุทธิต่อหุ้น (บาทต่อหุ้น) **         1.18        1.24        2.60

  กำไรสุทธิต่อหุ้น (Fully Diluted)      0.78        0.83        1.73
  (บาทต่อหุ้น)                                                
  -------------------------------- ----------- ----------- ---------------

หมายเหตุ * งบการเงินรวม

** ปรับมูลค่าที่ตราไว้เป็น 0.50 บาท เพื่อการเปรียบเทียบ

รายได้

บริษัทฯมีรายได้จากการขายถ่านหินในปี 2548 2549 และ 2550 เท่ากับ 1,125.71 1,373.01
และ 2,438.13 ล้านบาท ตามลำดับ มีอัตราการเพิ่มขึ้นของรายได้เท่ากับร้อยละ 21.97
และร้อยละ 77.58 ตามลำดับ
เนื่องจากบริษัทฯมีฐานลูกค้าเพิ่มมากขึ้นและอุตสาหกรรมภายในประเทศมีการเติบโต
ส่งผลให้มีการใช้พลังงานเพิ่มขึ้นเช่นกัน

บริษัทฯมียอดขายถ่านหินให้โรงงานอุตสาหกรรมขนาดใหญ่ในปี 2548 2549 และ 2550 เท่ากับ
164.00 246.17 และ 1,044.09 ล้านบาท ตามลำดับ เพิ่มขึ้นร้อยละ 50.10 และร้อยละ
324.13 ตามลำดับโดยรายได้ของกลุ่มโรงงานอุตสาหกรรมขนาดใหญ่เพิ่มขึ้นมาก
เนื่องจากบริษัทประสบความสำเร็จในการประมูลขายถ่านหินให้กับกลุ่มลูกค้าปูนซีเมนต์และกลุ่มกระดาษได้เพิ่มขึ้น

โรงงานอุตสาหกรรมขนาดกลางและเล็ก บริษัทฯมียอดขายถ่านหินในปี 2548 2549 และ 2550
จำนวน 961.71 1,126.83 และ 1,394.04 ล้านบาท ตามลำดับ เพิ่มขึ้นร้อยละ 17.17
และร้อยละ 23.71 ตามลำดับ
โดยบริษัทฯมียอดขายซึ่งสอดคล้องกับเป้าหมายทางด้านการตลาดของบริษัทฯในการที่จะขยายรายได้และฐานลูกค้ากลุ่มนี้

ในด้านปริมาณการขายถ่านหิน ปริมาณการขายในปี 2549 เพิ่มจากปี 2548 ประมาณร้อยละ 35
และปี 2550 เพิ่มขึ้นจากปี 2549 ประมาณร้อยละ 79 โดยรายได้แสดงดังตาราง

+--------------+----------+-------+--------+------+----------+-------+
| โรงงาน       | 2548     |       | 2549   |      | 2550     |       |
|              |          |       |        |      |          |       |
| อุตสาหกรรม    |          |       |        |      |          |       |
+--------------+----------+-------+--------+------+----------+-------+
|              | จำนวน    | ร้อยละ | จำนวน  | ร    | จำนวน    | ร้อยละ |
|              |          |       |        | ้อยละ |          |       |
|              | (ล้านบาท) |       | (ล     |      | (ล้านบาท) |       |
|              |          |       | ้านบาท) |      |          |       |
+--------------+----------+-------+--------+------+----------+-------+
| ขนาดใหญ่      | 164.00   | 14.44 | 246.17 | 1    | 1,044.09 | 42.07 |
|              |          |       |        | 7.85 |          |       |
+--------------+----------+-------+--------+------+----------+-------+
| ขน           | 961.71   | 84.67 | 1,     | 8    | 1,394.04 | 56.17 |
| าดกลางและเล็ก |          |       | 126.83 | 1.69 |          |       |
+--------------+----------+-------+--------+------+----------+-------+
| รายได้อื่น      | 10.06    | 0.89  | 6.43   | 0.46 | 43.81    | 1.76  |
+--------------+----------+-------+--------+------+----------+-------+
| รวม          | 1,135.77 | 1     | 1,     | 10   | 2,481.94 | 1     |
|              |          | 00.00 | 379.43 | 0.00 |          | 00.00 |
+--------------+----------+-------+--------+------+----------+-------+

ต้นทุนขาย

ต้นทุนขายถ่านหินของบริษัทฯมีองค์ประกอบหลัก คือ ค่าถ่านหินและค่าระวางเรือ
โดยค่าถ่านหินและค่าระวางเรือในช่วง 3 ปีที่ผ่านมา มีสัดส่วนต้นทุนรวมประมาณร้อยละ 90
ของมูลค่าการสั่งซื้อสินค้าทั้งหมด โดยในปี 2548 2549 และ 2550 บริษัทฯมีต้นทุนขายเท่ากับ
776.72 953.34 และ 1,687.18 ล้านบาท ตามลำดับ
โดยบริษัทฯมีอัตรากำไรขั้นต้นเท่ากับร้อยละ 31.00 30.57 และ 30.80 ตามลำดับ
ซึ่งมีแนวโน้มไม่เปลี่ยนแปลงมากนัก เนื่องจากบริษัทฯปรับราคาขายสอดคล้องกับต้นทุนที่ปรับเพิ่มขึ้น

อย่างไรก็ดี บริษัทฯมีโครงการสร้างท่าเทียบเรือและคลังสินค้าที่ตำบลสวนส้ม
ซึ่งจะสามารถช่วยลดต้นทุนลง
รวมถึงนโยบายในการเช่าเรือโป๊ะเพิ่มขึ้นเพื่อมาดำเนินการเองบางส่วน
ซึ่งจะส่งผลให้บริษัทฯมีต้นทุนสินค้าลดลง รายละเอียดอ้างอิงได้จากหัวข้อโครงการในอนาคต

ค่าใช้จ่ายในการขายและบริหาร

บริษัทฯมีค่าใช้จ่ายในการขายและบริหารในปี 2548 2549 และ 2550 เท่ากับ 144.32 190.66
และ 286.67 ล้านบาท ตามลำดับ ซึ่งเพิ่มขึ้นร้อยละ 32.11 และ 50.36 ตามลำดับ ทั้งนี้ ในปี
2548 2549 และ 2550 บริษัทฯมีสัดส่วนของค่าใช้จ่ายในการขายและบริหารคิดเป็นร้อยละ 12.71
13.82 และ 11.55 ของรายได้รวม ตามลำดับ
สัดส่วนค่าใช้จ่ายในการขายและบริหารต่อรายได้รวมปรับลดลงอย่างมีนัยสำคัญ
เนื่องจากรายได้ปรับเพิ่มขึ้นมากถึงประมาณร้อยละ 79 ในขณะที่บางรายการเช่น
เงินเดือนและค่าเสื่อมราคา เป็นต้นทุนคงที่ซึ่งไม่ได้เพิ่มขึ้นเป็นสัดส่วนเดียวกับยอดขาย

บริษัทฯมีนโยบายที่จะซื้อรถบรรทุกเพื่อดำเนินการขนส่งเองเพิ่มมากขึ้น
ซึ่งจะช่วยให้สามารถลดค่าใช้จ่ายด้านการขนส่งลงได้
รายละเอียดอ้างอิงได้จากหัวข้อโครงการในอนาคต

นอกจากนี้ บริษัทฯมีดอกเบี้ยจ่ายในปี 2548 2549 และ 2550 เท่ากับ 5.21 16.99 และ 21.84
ล้านบาท ตามลำดับ คิดเป็นร้อยละ 0.46 1.23 และ 0.88 ของรายได้รวม ตามลำดับ
โดยดอกเบี้ยจ่ายที่เพิ่มขึ้นมากในปี 2549 เนื่องจากอัตราดอกเบี้ยเงินกู้ในปี 2549
มีการปรับเพิ่มขึ้นจากปี 2548 และบริษัทฯมีการใช้วงเงินกู้ระยะสั้นในการนำเข้า (T/R) เพิ่มขึ้น
ในการเก็บถ่านหินเพิ่มเพื่อให้มีความมั่นคงด้านการดำเนินงาน และในปี 2550
บริษัทฯมีภาระดอกเบี้ยจ่ายเพิ่มมากขึ้นเนื่องจากบริษัทฯมีลูกหนี้การค้าเพิ่มขึ้นตามรายได้ที่เพิ่มขึ้น

กำไร

บริษัทฯมีกำไรสุทธิในปี 2548 2549 และ 2550 เท่ากับ 164.50 173.70 และ 363.98
ล้านบาท ตามลำดับ โดยบริษัทฯมีอัตรากำไรสุทธิเท่ากับร้อยละ 14.48 12.59 และ 14.67
ตามลำดับ ในปี 2549 บริษัทฯมีภาระจ่ายดอกเบี้ยเพิ่มขึ้น
เนื่องจากมีการกู้ยืมเงินเพิ่มขึ้นจากการเก็บถ่านหินไว้เพิ่มมากขึ้น
ประกอบกับอัตราดอกเบี้ยที่ทยอยปรับเพิ่มขึ้นด้วย ส่งผลให้อัตรากำไรสุทธิในปี 2549
ลดลงเมื่อเปรียบเทียบกับปี 2548 ส่วนในปี 2550 บริษัทฯมีอัตรากำไรสุทธิเพิ่มขึ้น
เนื่องจากบริษัทฯสามารถบริหารต้นทุนการขายได้อย่างมีประสิทธิภาพ
ส่งผลให้ค่าใช้จ่ายในการขายและบริหารต่อรายได้รวมลดลงดังที่กล่าวแล้วในหัวข้อข้างต้น

อัตราส่วนสภาพคล่อง

ณ สิ้นปี 2548 2549 และ 2550 บริษัทฯมีอัตราส่วนสภาพคล่องเท่ากับ 1.91, 1.66 และ 1.30
เท่า ตามลำดับ และมีอัตราส่วนสภาพคล่องหมุนเร็วเท่ากับ 0.78, 0.56 และ 0.77 เท่า
ตามลำดับ บริษัทฯมีสภาพคล่องอยู่ในเกณฑ์ที่ดี

ส่วนของผู้ถือหุ้น

บริษัทฯมีส่วนของผู้ถือหุ้น ณ สิ้นปี 2548 2549 และ 2550 เท่ากับ 405.48, 439.18 และ
698.16 ล้านบาท ตามลำดับ ที่ประชุมสามัญผู้ถือหุ้น ครั้งที่ 1/2550
มีมติให้เปลี่ยนมูลค่าที่ตราไว้จากหุ้นละ 1.00 บาท เป็น 0.50 บาท และเพิ่มทุนจดทะเบียนจาก 70
ล้านบาทเป็น 105 ล้านบาท โดยออกหุ้นสามัญใหม่จำนวน 70 ล้านหุ้น มูลค่าที่ตราไว้หุ้นละ 0.50
บาท เพื่อรองรับการใช้สิทธิของใบสำคัญแสดงสิทธิที่ให้กับผู้ถือหุ้นเดิมจำนวน 70 ล้านหุ้น

บริษัทฯมีนโยบายจ่ายเงินปันผลไม่น้อยกว่าร้อยละ 40 ของกำไรสุทธิ โดยในปี 2548 2549 และ
2550 บริษัทฯได้จ่ายเงินปันผลหุ้นละ 0.50, 0.75 และ 2.00 บาท ตามลำดับ (ราคาพาร์ 0.50
บาท) คิดเป็นร้อยละ 42.55, 60.45 และ 79.00ของกำไรสุทธิ ตามลำดับ

ความเหมาะสมของโครงสร้างเงินทุน

เมื่อพิจารณาความเหมาะสมของโครงสร้างเงินทุน ณ สิ้นปี 2548 2549 และ 2550
พบว่าบริษัทฯมีอัตราส่วนหนี้สินต่อส่วนของของผู้ถือหุ้นเท่ากับ 0.79, 0.95 และ 1.09 เท่า
ตามลำดับ อัตราส่วนนี้มีค่าปรับเพิ่มขึ้น แต่อยู่ในระดับที่สามารถควบคุมความเสี่ยงทางการเงินได้
เนื่องจากสาเหตุหลัก
คือบริษัทฯกู้ยืมหนี้ระยะสั้นเพื่อนำเข้าถ่านหินสำหรับเป็นสินค้าคงคลังและเพื่อรองรับการขยายตัวของธุรกิจซึ่งมีลูกหนี้การค้าเพิ่มขึ้น